Document ID: 32013L0060

ΟΔΗΓΊΑ 2013/60/ΕΕ ΤΗΣ ΕΠΙΤΡΟΠΉΣ
της 27ης Νοεμβρίου 2013
για την τροποποίηση, με σκοπό την προσαρμογή στην τεχνική πρόοδο, της οδηγίας 97/24/ΕΚ του Ευρωπαϊκού Κοινοβουλίου και του Συμβουλίου σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα, της οδηγίας 2002/24/ΕΚ του Ευρωπαϊκού Κοινοβουλίου και του Συμβουλίου για την έγκριση τύπου δικύκλων ή τρικύκλων οχημάτων με κινητήρα και της οδηγίας 2009/67/ΕΚ του Ευρωπαϊκού Κοινοβουλίου και του Συμβουλίου σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα και τρίκυκλα μηχανοκίνητα οχήματα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 97/24/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1997, σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα (1), και ιδίως το άρθρο 7,
Έχοντας υπόψη την οδηγία 2002/24/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2002, για την έγκριση τύπου δικύκλων ή τρικύκλων οχημάτων με κινητήρα (2), και ιδίως το άρθρο 17,
Έχοντας υπόψη την οδηγία 2009/67/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα και τρίκυκλα μηχανοκίνητα οχήματα (3), και ιδίως το άρθρο 4,
Εκτιμώντας τα ακόλουθα:
(1)
Η Ένωση είναι συμβαλλόμενο μέρος στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και με τους όρους για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (4). Για να απλουστευθεί η ενωσιακή νομοθεσία σχετικά με την έγκριση τύπου σύμφωνα με τις συστάσεις της τελικής έκθεσης με τίτλο «CARS 21: Ένα ανταγωνιστικό κανονιστικό πλαίσιο για την αυτοκινητοβιομηχανία για τον 21ο αιώνα», είναι σκόπιμο να τροποποιηθούν οι οδηγίες της ΕΕ με την ενσωμάτωση στο ενωσιακό δίκαιο και την εφαρμογή των πρόσθετων κανονισμών ΟΕΕ/ΗΕ στην ισχύουσα νομοθεσία σχετικά με την έγκριση τύπου των οχημάτων της κατηγορίας L, χωρίς να μειωθεί το επίπεδο προστασίας. Για να μειωθεί η διοικητική επιβάρυνση που συνδέεται με τις διαδικασίες έγκρισης τύπου, οι κατασκευαστές οχημάτων θα πρέπει να έχουν τη δυνατότητα να ζητούν έγκριση τύπου σύμφωνα με τους οικείους κανονισμούς ΟΕΕ/ΗΕ που αναφέρονται στο άρθρο 1 της παρούσας οδηγίας.
(2)
Κατά τη μεταβατική περίοδο έως την ημερομηνία κατά την οποία ο κανονισμός αριθ. 41 της ΟΕΕ/ΗΕ για τις εκπομπές θορύβου από μοτοσικλέτες (5) καθίσταται υποχρεωτικός από τον κανονισμό (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων (6), είναι σκόπιμο, για τους νέους τύπους οχημάτων, οι απαιτήσεις ήχου για τις μοτοσικλέτες που καθορίζονται στο κεφάλαιο 9 της οδηγίας 97/24/ΕΚ και στην τέταρτη σειρά τροποποιήσεων του κανονισμού ΟΕΕ/ΗΕ αριθ. 41, συμπεριλαμβανομένων των σχετικών ορίων ήχου που παρατίθεται στο παράρτημα 6 του εν λόγω κανονισμού ΗΕ, να θεωρούνται ισοδύναμες.
(3)
Εξαιτίας του δυσανάλογα υψηλού επίπεδου εκπομπών υδρογονανθράκων και μονοξειδίου του άνθρακα που παράγονται από τις κατηγορίες οχημάτων L1e, L2e και L6e (δίκυκλα και τρίκυκλα μοτοποδήλατα και ελαφρά τετράκυκλα), είναι σκόπιμο να αναθεωρηθεί η περιβαλλοντική δοκιμή τύπου Ι (εκπομπές εξάτμισης ύστερα από ψυχρή εκκίνηση) με το να συμπεριληφθούν οι μετρήσεις των εκπομπών που αρχίζουν αμέσως μετά την εκκίνηση με ψυχρό κινητήρα, ώστε να αντικατοπτρίζεται καλύτερα η πραγματική χρήση και το σημαντικό ποσοστό των εκπομπών ρύπων που παράγονται αμέσως μετά την ψυχρή εκκίνηση, ενώ ο κινητήρας θερμαίνεται. Οι αλλαγές στη διαδικασία εργαστηριακών δοκιμών για τις εκπομπές θα πρέπει να αντικατοπτρίζονται στις διοικητικές διατάξεις, ιδίως στις αλλαγές όσον αφορά τις καταχωρίσεις στο πιστοποιητικό συμμόρφωσης (ΠΣ) και το δελτίο αποτελεσμάτων των δοκιμών μέτρησης στην οδηγία 2002/24/ΕΚ.
(4)
Προκειμένου να εξασφαλιστούν ίσοι όροι ανταγωνισμού για όλους τους κατασκευαστές και για λόγους ίσων περιβαλλοντικών επιδόσεων των οχημάτων των κατηγοριών L1e, L2e και L6e σε ό,τι αφορά τις εκπομπές αερίων στροφαλοθαλάμου, είναι επίσης σκόπιμο να ζητηθεί από τον κατασκευαστή του οχήματος, όταν υποβάλλει αίτηση για νέα έγκριση τύπου, να αναφέρεται ρητά ότι από το σύστημα αερισμού των αερίων στροφαλοθαλάμου για τις εν λόγω κατηγορίες οχημάτων προκύπτουν μηδενικές εκπομπές, γεγονός που συνεπάγεται ότι ο στροφαλοθάλαμος είναι ερμητικά κλειστές και ότι τα αέρια στροφαλοθαλάμου δεν απορρίπτονται απευθείας στην ατμόσφαιρα καθ’ όλη την ωφέλιμη διάρκεια ζωής του οχήματος.
(5)
Για να υπάρξει συνάφεια με τις απαιτήσεις της ΟΕΕ/ΟΕ για τον εξοπλισμό φωτισμού και φωτεινής σηματοδότησης για τα οχήματα της κατηγορίας L και να βελτιωθεί η ορατότητα, οι νέοι τύποι οχημάτων θα πρέπει να είναι εξοπλισμένοι με φώτα που ανάβουν αυτόματα σύμφωνα με τους κανονισμούς ΟΕΕ/ΗΕ αριθ. 74 (οχήματα L1e) (7) και αριθ. 53 (μοτοσικλέτες της κατηγορίας L3e) (8) ή με ειδικά φώτα ημέρας (DRL) σύμφωνα με τις σχετικές απαιτήσεις του κανονισμού ΟΕΕ/ΗΕ αριθ. 87 (9). Για όλες τις άλλες υποκατηγορίες των οχημάτων της κατηγορίας L, εγκαθίσταται αυτόματα ενεργοποιούμενο σύστημα φωτισμού ή, κατ’ επιλογή του κατασκευαστή, ειδικά φώτα πορείας για την ημέρα που ενεργοποιούνται αυτόματα.
(6)
Η παρούσα οδηγία θα πρέπει να εισαγάγει ρητά το επίπεδο Euro για τις κατηγορίες οχημάτων L1e, L2e και L6e που εμπίπτουν στο πεδίο εφαρμογής της οδηγίας 2002/24/ΕΚ. Τα πιστοποιητικά συμμόρφωσης των οχημάτων με την έγκριση των εκπομπών σύμφωνα με τις προηγούμενες διατάξεις θα πρέπει να εξακολουθήσουν να αναφέρουν το επίπεδο Euro σε εθελοντική βάση.
(7)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής προσαρμογής στην τεχνική πρόοδο.
(8)
Προκειμένου να καταστεί δυνατή η θέσπιση, από τα κράτη μέλη, των αναγκαίων νομοθετικών, κανονιστικών και διοικητικών διατάξεων που είναι αναγκαίες για να συμμορφωθούν με την παρούσα οδηγία εντός της προθεσμίας που θεσπίζεται σε αυτήν, η οδηγία θα πρέπει να τεθεί σε ισχύ την επομένη της δημοσίευσής της,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 97/24/ΕΚ τροποποιείται ως εξής:
1)
Το άρθρο 4 παράγραφος 1 της οδηγίας 97/24/ΕΚ αντικαθίσταται από το ακόλουθο κείμενο:
«1. Σύμφωνα με τις διατάξεις του άρθρου 11 της οδηγίας 2002/24/ΕΚ, αναγνωρίζεται η ισοδυναμία μεταξύ των απαιτήσεων του κεφαλαίου 1 (ελαστικά), του κεφαλαίου 2 (διατάξεις φωτισμού και φωτεινής σηματοδότησης), του κεφαλαίου 4 (κάτοπτρα οδήγησης), του παραρτήματος III του κεφαλαίου 9 (απαιτήσεις όσον αφορά την ηχοστάθμη και το σύστημα εξάτμισης για μοτοσικλέτες) και του κεφαλαίου 11 (ζώνες ασφαλείας) που επισυνάπτονται στην παρούσα οδηγία και εκείνων των κανονισμών ΟΕΕ/ΗΕ αριθ. 30 (10), αριθ 54 (11), αριθ. 64 (12) και αριθ. 75 (13) όσον αφορά τα ελαστικά, αριθ. 3 (14), αριθ. 19 (15), αριθ. 20 (16), αριθ. 37 (17), αριθ. 38 (18), αριθ. 50 (19), αριθ. 53 (20), αριθ. 56 (21), αριθ. 57 (22), αριθ. 72 (23), αριθ. 74 (24) και αριθ. 82 (25) όσον αφορά τις διατάξεις φωτισμού και φωτεινής σηματοδότησης, αριθ. 81 (26) όσον αφορά τα κάτοπτρα οδήγησης, αριθ. 16 (27) όσον αφορά τις ζώνες ασφαλείας και αριθ. 41 (28) όσον αφορά την ηχοστάθμη για τις για μοτοσικλέτες.
(10) E/ECE/TRANS/505/REV 1/ADD 29." 						
(11) E/ECE/TRANS/505/REV 1/ADD 53." 						
(12) E/ECE/TRANS/505/REV 1/ADD 63." 						
(13) E/ECE/TRANS/505/REV 1/ADD 74." 						
(14) E/ECE/TRANS/324/ADD 2." 						
(15) E/ECE/TRANS/324/REV 1/ADD 18." 						
(16) E/ECE/TRANS/324/REV 1/ADD 19." 						
(17) E/ECE/TRANS/505/REV 1/ADD 36." 						
(18) E/ECE/TRANS/324/REV 1/ADD 37." 						
(19) E/ECE/TRANS/505/REV 1/ADD 49." 						
(20) E/ECE/TRANS/505/REV 1/ADD52/Rev.2." 						
(21) E/ECE/TRANS/505/REV 1/ADD 55." 						
(22) E/ECE/TRANS/505/REV 1/ADD 56." 						
(23) E/ECE/TRANS/505/REV 1/ADD 71." 						
(24) E/ECE/TRANS/505/REV 1/ADD73/Rev.2/Amend.1." 						
(25) E/ECE/TRANS/505/REV 1/ADD 81." 						
(26) E/ECE/TRANS/505/REV 1/ADD 80." 						
(27) E/ECE/TRANS/505/REV 1/ADD 15." 						
(28) E/ECE/TRANS/505/Rev.1/Add.40/Rev.2.»." 						
2)
Τα παραρτήματα I, II και IV του κεφαλαίου 5 της οδηγίας 97/24/ΕΚ τροποποιούνται σύμφωνα με το παράρτημα I της παρούσας οδηγίας.
Άρθρο 2
Τα παραρτήματα IV και VII της οδηγίας 2002/24/ΕΚ τροποποιούνται σύμφωνα με το παράρτημα II της παρούσας οδηγίας.
Άρθρο 3
Τα παραρτήματα I έως VI της οδηγίας 2009/67/ΕΚ τροποποιούνται σύμφωνα με το παράρτημα III της παρούσας οδηγίας.
Άρθρο 4
1. Με ισχύ από την 1η Ιουλίου 2014, τα κράτη μέλη, με σκοπό την καταπολέμηση της ατμοσφαιρικής ρύπανσης και τη λειτουργική ασφάλεια, απορρίπτουν τη χορήγηση οποιασδήποτε έγκρισης τύπου ΕΚ για νέους τύπους δίκυκλου ή τρίκυκλου οχήματος με κινητήρα που δεν συμμορφώνεται με τις οδηγίες 2002/24/ΕΚ και 97/24/ΕΚ, όπως τροποποιείται με την παρούσα οδηγία.
2. Με ισχύ από την 1η Ιουλίου 2014, τα πιστοποιητικά συμμόρφωσης εκδίδονται για τα οχήματα που συμμορφώνονται με τις διατάξεις της οδηγίας 97/24/ΕΚ, όπως τροποποιείται από το σημείο 1 του παραρτήματος II της παρούσας οδηγίας.
Άρθρο 5
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 30 Ιουνίου 2014. Ανακοινώνουν αμέσως στην Επιτροπή το κείμενο των εν λόγω διατάξεων.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 6
Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Άρθρο 7
Η παρούσα οδηγία απευθύνεται στα κράτη μέλη.
Βρυξέλλες, 27 Νοεμβρίου 2013.

Labels: 7
3
8